section_heading: 1990-e
paragraph_text: Film Sanjiva dolina objavljen je 1999. godine, a glavnu je ulogu ponovno imao Johnny Depp u ulozi Ichaboda Cranea, detektiva kojeg je više zanimala forenzična znanost nego zanimanje školskog učitelja kao u izvornoj priči Washingtona Irvinga. Sa Sanjivom dolinom, Burton je odao počast horor filmovima engleske tvrtke Hammer Films. Christopher Lee, jedna od Hammerovih zvijezda, dobio je sporednu ulogu. I glumci koji su najčešće glumili u Burtonovim filmovima su se pojavili u sporednim ulogama (Michael Gough, Jeffrey Jones i Christopher Walken), a Christina Ricci je glumila Katrinu van Tassel. Miranda Richardson, Michael Gambon, Richard Griffiths i Ian McDiarmid glumili su dobro zapažene sporedne uloge. Film je primio uglavnom dobre kritike s posebnom pohvalom Elfmanove gotičke glazbe, te je osvojio Oscara za Najbolju umjetničku direkciju (Best Art Direction) kao i dvije BAFTA nagrade za Najbolju kostimografiju i Najbolji produkcijski dizajn. Za Burtona je navedeni film bio prekretnica, kako financijska tako i u osobnom životu. Razveo se od glumice Lise Marie te se drastično promijenio u svome sljedećem projektu, ostavljajući iza sebe motive uklete šume i odmetnika kako bi započeo režiju filma Planeta majmuna koji, kao što je Burton više puta izjavio, nije bio „remake“ ranijeg filma.